Publication: Magyar Közlöny
Issue: MK-2000-124 (Year: 2000, Number: 124)
Era: 1990-2004
Section: 4. Az egyes helyi közszolgáltatások kötelező igénybevételéről szóló 1995. évi XLII. törvény (a továbbiakban:
Paragraph Index: 1068

1. § (1) bekezdése a települési szilárd hulladék gyűjtését, elszállítását, kezelését és ártalmatlanítását közüzemi szerződés keretében megvalósuló közszolgáltatássá minősítette, s e közszolgáltatás igénybevételét az ellátott területen lévő ingatlan tulajdonosa, használója számára kötelezővé tette. A Kötv. 2. § f) pontja felhatalmazta a helyi önkormányzatot arra, hogy rendeletben állapítsa meg az elvégzett szolgáltatás után járó díjfizetési kötelezettséget, a díj mértékét, megfizetésének rendjét, az esetleges kedvezmények körét vagy a szolgáltatás ingyenességét. A településtisztasági közszolgáltatás mint közüzemi szerződés keretében megvalósuló közszolgáltatás elvégzése során a szolgáltató és a szolgáltatást igénybevevő között szerződéses kapcsolat áll fenn, amelyre a Ptk. rendelkezései az irányadók. A Ptk. 198. § (2) bekezdése alapján jogszabály szerződés kötését kötelezővé teheti. A Ptk. 201. § előírja a szolgáltatás és az ellenszolgáltatás arányosságának elvét. A Ptk. 685. § a) pontja értelmében pedig e törvény alkalmazásában jogszabálynak minősül — a törvény és a kormányrendelet mellett — a törvény felhatalmazása alapján, annak keretei között az önkormányzati rendelet is.

Source: https://magyarkozlony.hu/hivatalos-lapok/12ea2d2acdbbb673ff8662679aa1cccb73d12bfd/dokumentumok/ae40ac9d2a3fc4d42c3888a63f9efbf4828bb578/letoltes